בס"ד

**שומר אבידה כשומר שכר-דף נו, ב**

**הרב משה חיים הר-נוי**

הגמרא בדף נו עמוד ב מביאה מחלוקת רבה ורב יוסף לגבי אחריות שמירתו של שומר אבדה. שיטת רבה שדינו כשומר חנם ושיטת רב יוסף שדינו כשומר שכר. רב יוסף מביא שני נימוקים לשיטתו:

**א. אם יבוא עני בעת שהוא מטפל באבידה יהיה פטור מלתת לו צדקה וזהו שכרו**

בספר **נחלת יעקב** (לבעל קצות החושן) מקשה כיצד טיפול באבדה דוחה את מצוות צדקה הרי העוסק במצווה פטור ממצוות עשה[[1]](#footnote-1) אך בודאי לא ממצוות לא תעשה וקל וחומר מצוות צדקה שיש בה שני לאווין : לא תאמץ את לבבך ולא תקפוץ את ידך?

והשיב כי מצוות צדקה היא מצוות עשה בלבד ואילו הציווי הכפול "לא תאמץ" ו"לא תקפוץ" מדבר על אדם שראה עני ערום או רעב ולא סייע בידו ולא על עני "רגיל" שלא הגיע למצב הזה . ולכן חידש הנחלת יעקב כי שומר אבדה פטור מצדקה אך אם הגיע אליו עני ערום או רעב אז ודאי שהוא חייב לטפל בו כי העוסק במצווה לא דוחה מצוות לא תעשה.

אלא יש לציין כי ה**רמב"ם (**הלכות גזילה ואבידה , פ"יג, ה"י) פסק כרב יוסף וכתב כי הסיבה לכך היא "מפני שהוא עוסק במצוה ונפטר **מכמה מצות עשה** כל זמן שהוא עוסק בשמירתה." ומדוע לא הזכיר את דברי הגמרא ספציפית לגבי פטור מלתת צדקה לעני? אלא יש לומר כי הרמב"ם הרגיש בקושיה הנ"ל ולכן פסק כי אומנם שומר אבידה פטור ממצוות עשה אך לא ממצוות לא תעשה כגון מצוות צדקה.

ואף **הסמ"ע** (חו"מ רסז, טז) כותב כי " ובזמן שעוסק בתיקון האבידה אם בא עני ומבקש ממנו דבר צדקה **או פת לחם,** הוא פטור מליתן לו, דהעוסק במצוה פטור מן המצוה, וזהו שכרו"

**בשו"ת יד אלעזר** (רבי אלעזר הלוי איש הורוויץ, מוינה סימן לד) כתב כי הלאו של "לא תאמץ ולא תקפוץ" זה רק למי שעושה כן בקביעות ולכן לאדם רגיל מצוות צדקה היא מצוות עשה.

**ב. מכיוון שהתורה שעבדה אותו בעל כרחו הוא נחשב כשומר שכר**

מספר טעמים נאמרו מדוע שעבוד התורה יוצר חיוב של שומר שכר

1. עיקר דין שומר זה על פי הכללים של שומר שכר. אלא שהתורה הקלה בגניבה ואבידה אצל שומר חנם. ממילא כאשר התורה החלה שעבוד על שומר אבדה היא החלה עליו את הדינים של עיקר השמירה , דהיינו דיני שומר שכר **(שיעורי ר' דוד)**

**2.** שומר שכר דינו חמור יותר כי יש דבר שמשעבד אותו לשמירה מעולה והוא הכסף שהוא מקבל , ובשומר אבדה ציווי התורה הוא יוצר את השעבוד ולכן משתעבד לשמירה מעולה **(שם)**

3. שומר שכר חייב לטפל בפקדון שהופקד אצלו כל שעות היממה (ולכן נחשב כעבד ויכול לחזור בו אפילו בחצי היום משום "עבדי הם...) ללא הפסקה. גם שומר אבדה , התורה ציוותה עליו לטפל באבידה כל הזמן (לדוגמא: בעלי חיים שעושים ואוכלים, כסות מנערה לצורכה וכו') ולכן דינו מקביל לשומר שכר **(אור שמח , הלכות שכירות פ"י, ה"א)**

וכאן יש לציין הערה מדהימה של רבינו האור שמח לגבי הטעם השני לדברי רב יוסף:

**וכפי הנראה שהיא הוספה מגאונים שאחר חתימת הש"ס[[2]](#footnote-2)**

לכן מסביר האור שמח , במקבילות של הסוגיה בש"ס מתקדמת הגגמרא עם ההסבר הראשון בלבד בדעת רב יוסף (פרוטה דרב יוסף) מאחר שזהו הסבר מקורי של הגמרא בעוד שההסבר השני נכתב בתקופה מאוחרת יותר.

וכן המעיין ברי"ף, ברמב"ם וברא"ש רואה כי לא הזכירו כלל את הנימוק השני אלא רק את הנימוק הראשון שפטור שומר האבדה מלקיים מצווה אחרת בעת שמירת האבידה.

וחשבתי , לכאורה מה ראו הגאונים להוסיף טעם נוסף , מאחר שכבר הביאה הגמרא טעם אחד? אלא יש לומר כי היה קשה לגאונים על הטעם הראשון הקושיה שהקשה בנחלת יעקב , הרי העוסק המצווה פטור מן המצווה של שייך בכלל במצוות צדקה ואם כן שומר אבידה לא פור נפשיה מלתת צדקה לעני, ולכן הביאו טעם שני לדעת רב יוסף.

1. שהרי בגמרא בברכות לומדים שזאת מהפסוק "בשבתך בביתך ובלכתך בדרך" [↑](#footnote-ref-1)
2. יש להעיר כי גם הלשון שמביאה את ההסבר השני היא לשון חריגה בתלמוד הבבלי: אית דמםרשי הכי.... [↑](#footnote-ref-2)